L-a întâlnit pe papa Paul al VI-lea la Ierusalim în 1964. A fost cea dintâi întâlnire dintre primații Bisericii Romei și Bisericii Constantinopolului după 1439 (Conciliul de la Florența). Cei doi primați s-au întâlnit din nou la Istanbul, în 1967, apoi, încă o dată, în același an, în timpul vizitei patriarhului la Vatican. În 1965 s-au pus de acord asupra revocării decretelor de excomunicare reciprocă din 1054, care au dus la Marea Schismă.